钦定古今图书集成/明伦汇编/家范典/第015卷 > 应劭风俗通义 > 《正失》
## 钦定古今图书集成/明伦汇编/家范典/第015卷 > 应劭风俗通义 > 《正失》

俗说彭城相袁元服父字伯楚，为光禄卿，于服中生此子，时年长矣。不孝莫大于无后，故取举之。君子不隐其过，因以“服” 为字。

谨按元服，名贺，汝南人也。祖父名原，为侍中，安帝始
加元服，百官会贺，临严垂出而孙适生，喜其嘉会，因
名曰贺，字元服。原父安，为司徒，忠蹇匪躬，尽诚事国，
启发和帝，诛讨窦氏，中兴以来，最为名宰。原有堂构
之称，矜于法度。伯楚名彭，清拟夷叔，政则冉季，历典
三郡，致位上列。贺早失母，不复继室云。曾子失妻而
“不娶，曰：‘吾不及尹吉甫，子不如伯奇。以吉甫之贤，伯
奇之孝，尚有放逐之败，我何人哉’！”及临病困，敕使留
葬，侍卫先公，慎无迎取汝母丧柩。如亡者有知，往来
不难；如其无知，祗为烦耳。虞舜葬于苍梧，二妃不从。
经典明文，勿违吾志，清高举动，皆类此也。何其在服
中生子，而名之贺者乎？虽至愚人，犹不云耳。余为萧
令，周旋谒辞故司空宣伯应贤相把臂言：“《易》称天地
大德曰生。”今俗间多有禁忌。生三子者，五月生者，以
为妨害父母；服中子犯礼伤孝，莫肯收举。袁元服功
德爵位子孙，巍巍仁君。所见越王句践民生三子者，
与乳母孟尝君对其父，若不受命于天，何不高户，谁
能及者？夫学问贵能“行，君体博雅，政宜有异乎？”答曰：
“齐楚之事，敬闻命矣。至于元服，其事如此。明公既为
乡里，超然远览，何为过聆《晋语》，简在心事乎？”于是欣
然悦服。元服、子夏甫前后征命，终不降志，亚作者之
遗风矣。正甫亦有重名，今见沛相载德五世，而被斯
言之玷，恐多有宣公之论，故备记其终始。